তথ্যবিবরণী নম্বর : ৩৩৮৬

**সেক্টর কমান্ডার আবু ওসমান চৌধুরীর মৃত্যুতে**

**সড়ক পরিবহন মন্ত্রী ও প্রবাসী কল্যাণ মন্ত্রীর শোক**

ঢাকা, ২১ ভাদ্র (৫ সেপ্টেম্বর) :

 মুক্তিযুদ্ধের ৮ নম্বর সেক্টরের কমান্ডার লেফটেন্যান্ট কর্নেল (অব:) আবু ওসমান চৌধুরীর মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতু মন্ত্রী ওবায়দুল কাদের এবং প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

 আজ পৃথক শোকবার্তায় তাঁরা মরহুম আবু ওসমান চৌধুরীর বিদেহী আত্মার মাগফেরাত কামনা করেন ও শোকসন্তপ্ত পরিবারের সদস্যদের প্রতি গভীর সমবেদনা জানান।

#

নাছের/রাহাত/মোশারফ/সেলিম/২০২০/২১০০ ঘণ্টা

তথ্যবিবরণী নম্বর : ৩৩৮৫

**বিদ্যুৎ প্রতিমন্ত্রীর জাতীয় বার্ন ইনস্টিটিউট ও নারায়ণগঞ্জের**

**সালাত জামে মসজিদ এলাকা পরিদর্শন**

ঢাকা, ২১ ভাদ্র (৫ সেপ্টেম্বর) :

 বিদ্যুৎ জ্বালানি ও খনিজ সম্পদ প্রতিমন্ত্রী নসরুল হামিদ আজ শেখ হাসিনা জাতীয় বার্ন অ্যান্ড প্লাস্টিক সার্জারি ইনস্টিটিউট এবং নারায়ণগঞ্জের ফতুল্লার পশ্চিমতল্লা এলাকার বাইতুস সালাত জামে মসজিদ এলাকা পরিদর্শন করেছেন।

 প্রতিমন্ত্রী নারায়ণগঞ্জের ফতুল্লার পশ্চিমতল্লা এলাকার বাইতুস সালাত জামে মসজিদে গতকাল রাতে এসি বিস্ফোরণে আহতদের দেখতে শেখ হাসিনা জাতীয় বার্ন অ্যান্ড প্লাস্টিক সার্জারি ইনস্টিটিউটে যান। এ সময় তিনি আহতদের চিকিৎসার খোঁজ-খবর নেন এবং চিকিৎসকদের সাথে তাদের দ্রুত আরোগ্য নিয়ে মতবিনিময় করেন। পরে তিনি নারায়ণগঞ্জের ফতুল্লার পশ্চিমতল্লা এলাকার বাইতুস সালাত জামে মসজিদ এলাকা পরিদর্শন করেন এবং স্থানীয় জনগণের সাথে মতবিনিময় ও বিষয়টি নিয়ে আলোচনা করেন।

 প্রতিমন্ত্রী জানান, তিতাস গ্যাস ট্রান্সমিশন এন্ড ডিস্ট্রিবিউশন কোম্পানি লিমিটেডের মহাব্যবস্থাপক আব্দুল ওহাবের নেতৃত্বে ৫ সদস্যের একটি কমিটি গঠন করা হয়েছে এবং ডিপিডিসির প্রধান প্রকৌশলী মুজিবুর রহমানের নেতৃত্বে তিন সদস্যের একটি কমিটি গঠন করা হয়েছে। প্রতিবেদন পেলে যথাযথ ব্যবস্থা নেয়া হবে। কাউকে ছাড় দেওয়া হবে না। তিনি এ সময় বলেন, জনগণ সচেতন থাকলে কোন অবৈধ কাজ হতে পারে না । অবৈধ গ্যাস ও বিদ্যুৎ সংযোগ অপসারণে স্থানীয় জনগণের সহযোগিতা প্রয়োজন ।

 প্রতিমন্ত্রী আরো বলেন, সকল বিতরণ কোম্পানির আওতাধীন এলাকায় বিদ্যমান মসজিদ-মন্দির ও অন্যান্য ধর্মীয় প্রতিষ্ঠানের বিদ্যুৎ সংযোগ ও এসির অবস্থা পরীক্ষা করার জন্য নির্দেশ প্রদান করা হয়েছে।

 এ সময় অন্যান্যের মাঝে নারায়ণগঞ্জের জেলা প্রশাসক ও পুলিশ সুপার উপস্থিত ছিলেন।

#

আসলাম/ফারহানা/সঞ্জীব/সেলিম/২০২০/১৮৪০ ঘণ্টা

তথ্যবিবরণী নম্বর : ৩৩৮৪

**তথ্য প্রযুক্তি খাতকে আরো গুরুত্ব দিতে হবে**

 **-- জনপ্রশাসন প্রতিমন্ত্রী**

ঢাকা, ২১ ভাদ্র (৫ সেপ্টেম্বর) :

 জনপ্রশাসন প্রতিমন্ত্রী ফরহাদ হোসেন বলেছেন, উন্নত বিশ্বের সাথে প্রতিযোগিতায় টিকে থাকতে হলে তথ্য প্রযুক্তির ওপর আরো গুরুত্ব প্রদান করতে হবে। তিনি বলেন, বর্তমান বিশ্বে উন্নয়নের অন্যতম চালিকাশক্তি তথ্য-প্রযুক্তি। তাই আমাদেরকে তথ্য-প্রযুক্তিতে আরো গুরুত্ব প্রদান করতে হবে। এই খাতে বিনিয়োগ আরো বৃদ্ধি করতে হবে।

 আজ এটুআই প্রোগ্রামের আওতায় মন্ত্রী ও প্রতিমন্ত্রীদের একান্ত সচিবদের ‘ই-নথি বিষয়ক কর্মশালা’র উদ্বোধনী অনুষ্ঠানে ভার্চুয়াল কনফারেন্সের মাধ্যমে প্রধান অতিথির বক্তৃতাকালে প্রতিমন্ত্রী এ কথা বলেন।

 প্রতিমন্ত্রী আরো বলেন, করোনাকালীন সময় তথ্য প্রযুক্তির সর্বোত্তম ব্যবহার নিশ্চিত করা সম্ভব হয়েছে। এতো প্রতিকূলতার মাঝেও কাজ থেমে থাকেনি। এই করোনার সময়ে আমরা ‘ডিজিটাল বাংলাদেশ' এর সুফল ভোগ করতে পারছি। তিনি সরকারি কর্মচারীদের তথ্য প্রযুক্তি জ্ঞানে আরো প্রশিক্ষণ নিয়ে নিজেদের কর্মদক্ষতা বৃদ্ধির ওপর গুরুত্বারোপ করেন।

 তথ্য ও যোগাযোগ প্রযুক্তি বিভাগের সিনিয়র সচিব এন এম জিয়াউল আলমের সভাপতিত্বে অনুষ্ঠানে এটুআই প্রোগ্রামের প্রকল্প পরিচালক মোঃ আব্দুল মান্নান এবং যুগ্ম প্রকল্প পরিচালক ড. দেওয়ান মুহাম্মদ হুমায়ুন কবীর বক্তব্য রাখেন।

#

শিবলী/ফারহানা/সঞ্জীব/রেজাউল/২০২০/১৮২২ ঘণ্টা

তথ্যবিবরণী নম্বর : ৩৩৮৩

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২১ ভাদ্র (৫ সেপ্টেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৮৪৭ জনের নমুনা পরীক্ষা করে ১ হাজার ৯৫০ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ২৩ হাজার ৫৬৫ জন।

 গত ২৪ ঘণ্টায় ৩৫ জন-সহ এ পর্যন্ত ৪ হাজার ৪৪৭ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ১৭ হাজার ৮৫২ জন।

#

দলিল উদ্দিন/ফারহানা/সঞ্জীব/সেলিম/২০২০/১৮১০ ঘণ্টা

তথ্যবিবরণী নম্বর : ৩৩৮২

**দেশে স্বেচ্ছাসেবাকে প্রাতিষ্ঠানিক রূপ দিতে জাতীয় নীতিমালা তৈরি করা হবে**

 **---স্থানীয় সরকার মন্ত্রী**

ঢাকা, ২১ ভাদ্র (৫ সেপ্টেম্বর) :

স্বেচ্ছাসেবাকে প্রাতিষ্ঠানিক রূপ দিতে স্থানীয় সরকার মন্ত্রী মোঃ তাজুল ইসলামকে প্রধান পরামর্শক করে একটি ন্যাশনাল টেকনিক্যাল ওয়ার্কিং কমিটি গঠন করা হয়েছে।

আজ মন্ত্রীর মিন্টু রোডের সরকারি বাসভবনে জাতিসংঘ ও অন্যান্য উন্নয়ন সহযোগীদের সাথে এক সভায় এই ওয়ার্কিং কমিটি গঠন করা হয়।

এ সময় স্থানীয় সরকার মন্ত্রী বলেন, স্বেচ্ছাসেবা বিশ্বের বিভিন্ন দেশে প্রাতিষ্ঠানিক কাঠামো থাকলেও বাংলাদেশে এর কোনো প্রাতিষ্ঠানিক কাঠামো নেই। দেশে একটি কাঠামো তৈরি করার লক্ষ্যেই আজকের এই সভার আয়োজন। তিনি বলেন, দেশের বিভিন্ন দুর্যোগে, মানুষের বিপদে-আপদে এবং সংকটকালীন সময়ে ছাত্র-শিক্ষক, তরুণ-তরুণী এবং বিভিন্ন পেশাজীবীসহ সকল শ্রেণির মানুষ স্বেচ্ছাশ্রম দিয়ে থাকেন। কিন্তু তারা তাদের কাজের স্বীকৃতি সেভাবে পাচ্ছেন না।

মোঃ তাজুল ইসলাম জানান, স্বেচ্ছাসেবার আনুষ্ঠানিক স্বীকৃতি এবং প্রাতিষ্ঠানিক রূপ দিতে একটি ন্যাশনাল টেকনিক্যাল ওয়ার্কিং কমিটি গঠন করা হয়েছে। এই টেকনিক্যাল কমিটির অধীনে কয়েকটি সাবকমিটি থাকবে। তিনি আরো জানান, এই জাতীয় নীতিমালার মাধ্যমে স্বেচ্ছাসেবা কার্যক্রম জোরদার হবে। উন্নয়ন ধারা এগিয়ে নিতে এবং এসডিজি বাস্তবায়নে গুরুত্বপূর্ণ ভূমিকা রাখবে। তিনি বলেন, টেকনিক্যাল কমিটির অধীনে থাকা সাব-কমিটি সারাবিশ্বের সাথে তুলনা করে বাংলাদেশের প্রেক্ষাপট বিবেচনায় নিয়ে স্বেচ্ছাসেবাকে কিভাবে প্রাতিষ্ঠানিক রূপ দেওয়া যায় তা নির্ধারণ করবেন।

আগামী ৩০ শে ডিসেম্বরের মধ্যে এই জাতীয় নীতিমালা প্রস্তুত করা হবে বলে আশাবাদ ব্যক্ত করেন মোঃ তাজুল ইসলাম।

সভায় স্থানীয় সরকার বিভাগের সিনিয়র সচিব হেলালুদ্দীন আহমদ, যুব ও ক্রীড়া মন্ত্রণালয়ের সচিব আখতার হোসেন, প্রধানমন্ত্রীর কার্যালয়ের পাবলিক প্রাইভেট পার্টনারশিপ কতৃপক্ষের সচিব ও সিইও সুলতানা আফরোজ, UNDP এর আবাসিক প্রতিনিধি সুদীপ্ত মুখার্জি, UNV  এর এশিয়া এন্ড প্যাসিফিকের আঞ্চলিক ব্যবস্থাপক মিজ সেলিনা মিয়া, UNV Bangladesh এর কান্ট্রি কো-অর্ডিনেটর আকতার উদ্দীন, ওয়াটার এইড এর কান্ট্রি ডিরেক্টর হাসিন জাহান এবং স্থানীয় সরকার বিভাগের ঊর্ধ্বতন কর্মকর্তাসহ সংশ্লিষ্ট ব্যাক্তিবর্গ অংশ নেন।

#

হায়দার/ফারহানা/সঞ্জীব/আব্বাস/২০২০/১৮০৭ ঘণ্টা

তথ্যবিবরণী নম্বর : ৩৩৮১

**সরকার মেধার মূল্যায়ন করে**

 **-- প্রাথমিক ও গণশিক্ষা প্রতিমন্ত্রী**

রৌমারী (কুড়িগ্রাম), ২১ ভাদ্র (৫ সেপ্টেম্বর) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, মেধার মূল্যায়ন করে সরকার। তাই মেধা ভিত্তিক নিয়োগ দিচ্ছে সরকার।

 প্রতিমন্ত্রী আজ রৌমারী উপজেলা কন্ফারেন্স রুমে পল্লী-কর্ম সমন্বয়ক ফাউন্ডেশন, বাংলাদেশ (পিকেএসএফ)-এর আর্থিক সহায়তায় ও আরডিআরএস-এর বাস্তবায়নে তাঁর নির্বাচনি এলাকায় অতিদরিদ্র পরিবারের মেধাবী শিক্ষার্থীদের মাঝে শিক্ষাবৃত্তির অর্থের চেক বিতরণ উপলক্ষে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

 শিক্ষার্থীদের উদ্দেশ্যে প্রতিমন্ত্রী বলেন, এখন থেকে সৎ, নীতি-নৈতিকতাসম্পন্ন মানুষ হিসেবে নিজেকে গড়ে তুলতে হবে। বাস্তব জীবন অনেক চ্যালেঞ্জিং। তাই জীবনে প্রতিষ্ঠা পেতে হলে কঠিন অধ্যবসায় ও পরিশ্রম করতে হবে এবং নিজেকে প্রস্তুত হতে হবে।

 প্রতিমন্ত্রী এ সময় রৌমারী, রাজিবপুর ও চিলমারী উপজেলার ২১ জন মেধাবী শিক্ষার্থীর হাতে ১২ হাজার টাকা করে শিক্ষাবৃত্তির চেক তুলে দেন। অতিদ্ররিদ্র মেধাবী শিক্ষার্থীদের শিক্ষা বৃত্তি প্রদান করায় তিনি দাতা সংস্থা পিকেএসএফ ও আরডিআরএস, বাংলাদেশেকে ধন্যবাদ জ্ঞাপন করেন। তিনি বলেন,  বঙ্গবন্ধু ফাউন্ডেশন রয়েছে, সেখানে অতিদরিদ্র মেধাবী শিক্ষার্থীরা আবেদন করলে তাদের সহায়তা দেওয়া হয়।

 শিক্ষাবৃত্তি প্রদান আনুষ্ঠানে  আরডিআরএস, বাংলাদেশের প্রকল্প সমম্বয়কারী গৌতম কুমার হালদারের সভাপত্বিতে অন্যান্যের মধ্যে  বক্তব্য রাখেন রৌমারী উপজেলা পরিষদ চেয়ারম্যান শেখ আব্দুল্লাহ, রৌমারী উপজেলা আওয়ামী লীগের প্রচার ও প্রকাশনা সম্পাদক আহসান হাব্বি বাবু, আঞ্চলিক ব্যবস্থাপক আমিনুল ইসলাম, উপজেলা শিক্ষা অফিসার নজরুল ইসলাম, সিনিয়র ক্রেডিট অফিসার ময়েন উদ্দিন পাটোয়ারী, রৌমারী এলাকা ব্যবস্থাপক ফিরোজ জামান ও সাজেদুর রহমান এবং  স্কুল ফিডিং কর্মকর্তা মো. জয়নাল আবেদিন।

#

রবীন্দ্র/ফারহানা/সঞ্জীব/রেজাউল/২০২০/১৭৫৫ ঘণ্টা

তথ্যবিবরণী নম্বর : ৩৩৮০

**বেগম জিয়াকে ২য় বার কারামুক্তি দেয়া প্রধানমন্ত্রীর নজিরবিহীন মহানুভবতা**

 **---তথ্যমন্ত্রী**

ঢাকা, ২১ ভাদ্র (৫ সেপ্টেম্বর) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, 'বিএনপি চেয়ারপার্সন বেগম খালেদা জিয়ার কারামুক্তির মেয়াদ ২য় দফায় আরও ৬ মাস বৃদ্ধি করে প্রধানমন্ত্রী শেখ হাসিনা নজিরবিহীন মহানুভবতার পরিচয় দিয়েছেন। অপরদিকে ধন্যবাদের সংস্কৃতি লালন করে না বলে বিএনপি প্রধানমন্ত্রীকে ধন্যবাদ জানাতেও ব্যর্থ হয়েছে।'

আজ ঢাকায় তথ্যমন্ত্রীর সরকারি বাসভবনে টেলিভিশন শিল্পী-কলাকুশলীদের বিভিন্ন সংগঠনের জোট 'ফেডারেশন অভ টেলিভিশন প্রফেশনালস অর্গানাইজেশন (এফটিপিও)' নেতাদের সঙ্গে বৈঠকের পর সাংবাদিকদের প্রশ্নের জবাবে তথ্যমন্ত্রী একথা বলেন।

বক্তব্যের শুরুতেই মন্ত্রী মুক্তিযুদ্ধের সদ্যপ্রয়াত সেক্টর কমান্ডার লে: কর্ণেল (অব.) আবু ওসমান চৌধুরী এবং নারায়ণগঞ্জের ফতুল্লায় মসজিদে শীতাতপ নিয়ন্ত্রিত যন্ত্র বিস্ফোরণে হতাহতের ঘটনায় গভীর শোক ও দুঃখপ্রকাশ করেন। ড. হাছান প্রয়াতদের আত্মার শান্তি কামনা করেন ও আহতদের দ্রুত সুস্থতা কামনা করেন।

বেগম জিয়ার মুক্তির মেয়াদ বাড়ালেও বিএনপির পক্ষ থেকে এখন পর্যন্ত ধন্যবাদ জানানো হয়নি- এ বিষয়ে জানতে চাইলে হাছান মাহ্‌মুদ বলেন, ‘প্রধানমন্ত্রী শেখ হাসিনা নজিরবিহীনভাবে একজন শাস্তিপ্রাপ্ত আসামী (খালেদা জিয়া) যিনি ১০ বছর কারাদণ্ডপ্রাপ্ত তাও এতিমের টাকা আত্মসাতের কারণে দুর্নীতির দায়ে দণ্ডপ্রাপ্ত, তাকে নজিরবিহীনভাবে দণ্ডবিধির ৪০১ ধারার ক্ষমতাবলে তাকে মুক্তি দিয়েছেন। ছয় মাসের জন্য প্রাথমিকভাবে মুক্তি দেওয়া হয়েছে, পরে আরও ছয় মাস বাড়ানো হয়েছে।’

মন্ত্রী বলেন, ‘এই প্রথম সিআরপিসির (দণ্ডবিধি) ৪০১ ধারায় যে প্রদত্ত ক্ষমতা সেটা প্রধানমন্ত্রী প্রয়োগ করেছেন। এতে বিএনপির ধন্যবাদ জানানো প্রয়োজন ছিল। কিন্তু বাস্তবিক অর্থে বিএনপি ধন্যবাদ জানানোর সংস্কৃতিটা লালন করে না। এজন্য তারা ধন্যবাদ জানাতে ব্যর্থ হয়েছে।’

মন্ত্রী এ সময় বলেন, ‘বিএনপির কাছে আমার প্রশ্ন- এই পরিস্থিতি যদি উল্টোভাবে ভাবি, বেগম খালেদা যদি প্রধানমন্ত্রী থাকতেন, তিনি কি শেখ হাসিনার জন্য এই ব্যবস্থা গ্রহণ করতেন? আমি নিশ্চিতভাবে বলতে পারি করতেন না। কারণ যিনি ১৫ আগস্টের হত্যাকাণ্ডকে উপহাস করার জন্য, হত্যাকারীদের উৎসাহিত করার জন্য নিজের জন্মের তারিখটাই বদলে দিয়ে ১৫ আগস্ট কেক কাটেন, দেশের প্রধানমন্ত্রী তার দরজায় গিয়ে ১৫ মিনিট দাঁড়িয়ে থাকার পরও দরজা খোলেননি, যার জ্ঞাতসারে তার পুত্র ২১ আগস্ট শেখ হাসিনাকে গ্রেনেড হামলা চালায়, প্রধানমন্ত্রী শেখ হাসিনা সমস্ত কিছু ভুলে তাকে এই মহানুভবতা দেখিয়েছেন, এটি নজিরবিহীন।’

গণতন্ত্র পুনরুদ্ধারের কথা বলেছেন বিএনপির সিনিয়র যুগ্ম-মহাসচিব রুহুল কবির রিজভী- এ বিষয়ে দৃষ্টি আকর্ষণ করলে আওয়ামী লীগের যুগ্ম-সাধারণ সম্পাদক হাছান মাহ্‌মুদ বলেন, ‘আমরা দেখেছি গণতন্ত্র পুনরুদ্ধারের নামে বিএনপি যেভাবে ভোট বানচাল করার চেষ্টা করেছে, ৫০০ ভোটকেন্দ্র জ্বালিয়ে দিয়েছে, শত শত মানুষকে আগুনে পুড়িয়ে হত্যা করেছে, এমনকি পোলিং অফিসারকে হত্যা করেছে। এই যদি তাদের গণতন্ত্র পুনরুদ্ধারের নমুনা হয়, প্রকৃতপক্ষে বিএনপি হচ্ছে গণতন্ত্রের জন্য হুমকি।’

 চলমান পাতা-২

পাতা-২

**টিআরপি নির্ধারণে কমিটি**

এফটিপিও নেতাদের সঙ্গে বৈঠকের বিষয়ে হাছান মাহ্‌মুদ বলেন, টিআরপি ব্যবস্থাকে নিয়ম নীতির মধ্যে আনতে নিয়ে তিন মাস আগ থেকে তথ্য মন্ত্রণালয় কাজ শুরু করেছে। আমরা একটি কমিটি গঠন করে দিয়েছি। এই কমিটি সুপারিশ করবে কীভাবে বিজ্ঞানসম্মতভাবে এবং অন্যান্য দেশে যেভাবে টিআরপি নির্ধারণ করা হয়, সেই পদ্ধতিতে আমাদের দেশে কীভাবে টিআরপি নির্ধারণ করা যায়।

এফটিপিও আহ্বায়ক নাট্যকার মামুনুর রশীদের নেতৃত্বে সংগঠনের শীর্ষনেতাদের মধ্যে সালাহউদ্দীন লাভলু, আহসান হাবিব নাসিম, এজাজ মুন্না, এস এ হক অলীক, সাজু খাদেম, ইরেশ যাকের, গাজী রাকায়েত এবং আনজাম মাসুদ বৈঠকে অংশ নেন।

‘বিদেশি দ্বিতীয় শ্রেণির শিল্পী কলাকুশলীদের দিয়ে বাংলাদেশের পণ্যের বিজ্ঞাপন বানিয়ে প্রদর্শন করাতে বাংলাদেশের শিল্পীরা বঞ্চিত হয়, শিল্প বঞ্চিত হয়। আমাদের দেশের ছেলেমেয়েরা যারা অভিনয় করে, বিজ্ঞাপনে মডেল হয়, তারা অনেক স্মার্ট, দেখতেও সুন্দর। কিন্তু এরপরও কোন কোন বিজ্ঞাপনী সংস্থার প্রবণতা থাকে আশেপাশের দেশ থেকে এগুলো বানিয়ে আনা। মুক্তবাজার অর্থনীতিতে সেটি আমরা বন্ধ করবো না, কিন্তু একটি নিয়মনীতির আওতায় আনা হবে।’

তথ্যমন্ত্রী আরো বলেন, ‘শিল্পীদের জন্য শিল্পী কল্যাণ ট্রাস্ট আছে, সেই কল্যাণ ট্রাস্ট সবার জন্য। টেলিভিশন, মঞ্চ, যাত্রার জন্য তো আলাদা আলাদা শিল্পী কল্যাণ ট্রাস্ট করা যাবে না। শিল্পীদের জন্য একটি শিল্পী কল্যাণ ট্রাস্ট আছে। সেটি পরিচালনার দায়িত্ব সংস্কৃতি বিষয়ক মন্ত্রণালয়ের। ইতোমধ্যে প্রধানমন্ত্রী চলচ্চিত্র শিল্পীদের জন্য চলচ্চিত্র শিল্পী ট্রাস্ট গঠন করেছেন। এই দুই ট্রাস্ট থেকে টেলিভিশন শিল্পীরাও কীভাবে এর থেকে সহায়তা পায় সেটা নিয়েও আমরা কাজ করছি।’

#

আকরাম/ফারহানা/সঞ্জীব/আব্বাস/২০২০/১৭৫১ ঘণ্টা

তথ্যবিবরণী নম্বর : ৩৩৭৯

**প্রত্যেক উপজেলায় একজন চাইল্ড সাইকোলজিস্ট নিয়োগ করবে সরকার**

 **---শিক্ষামন্ত্রী**

ঢাকা, ২১ ভাদ্র (৫ সেপ্টেম্বর) :

শিক্ষামন্ত্রী ডা. দীপু মনি বলেছেন, শিক্ষার্থীরা খুবই সংবেদনশীল। পরিবার, সমাজ ও শিক্ষাপ্রতিষ্ঠানে তারা বিভিন্নভাবে হয়রানির ও শিকার হয়। এইজন্য তার বিভিন্ন মানসিক সমস্যায় ভোগে। বিশেষ করে কোভিড নাইনটিনের কারণে শিক্ষার্থীরা মানসিকভাবে বিপর্যস্ত। এই সবকিছু বিবেচনায় নিয়ে শিক্ষা মন্ত্রণালয় দেশের প্রত্যেক উপজেলায় একজন করে চাইল্ড সাইকোলজিস্ট নিয়োগ দেয়ার বিষয়ে চিন্তা করছে। এজন্য প্রত্যেক স্কুলে একজন শিক্ষক ও একজন শিক্ষিকাকে মানসিক সমস্যা বিষয়ে প্রশিক্ষণ প্রদান করবে যেন শিক্ষকবৃন্দ শিক্ষার্থীদের বিভিন্ন মানসিক সমস্যা কাউন্সিলিংয়ের মাধ্যমে সমাধান করতে পারে।

মন্ত্রী আজ সিআরআই এবং ইয়ং বাংলার আয়োজনে লেটস টক অন ইয়ুথ এডোকেশন এন্ড স্কিলস শীর্ষক এক অনলাইন আলোচনা সভায় প্রধান অতিথির বক্তব্যে এসব কথা বলেন। আলোচনায় আরো যুক্ত ছিলেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

 শিক্ষামন্ত্রী বলেন, প্রাথমিক পর্যায়ে প্রত্যেক জেলায় একজন করে চাইল্ড সাইকোলজিস্ট নিয়োগ করা হবে। পরে প্রত্যেক উপজেলায় একজন করে চাইল্ড সাইকোলজিস্ট নিয়োগ করা হবে।

 প্রবাসী কল্যাণ মন্ত্রী বলেন, জাতীয় দক্ষতা উন্নয়ন কর্তৃপক্ষ সহ দেশের প্রায় ১৮ টি মন্ত্রণালয় ও সংস্থা দক্ষতা উন্নয়নে কাজ করে। এই সকল সংস্থার মধ্যে সমন্বয় খুবই জরুরি।

 এ সময় আরো উপস্থিত ছিলেন মাদ্রাসা ও কারিগরি শিক্ষা বিভাগের সচিব মোঃ আমিনুল ইসলাম খান সহ অনেক তরুণ উদ্যোক্তা ও শিক্ষার্থী।

#

খায়ের/ফারহানা/সঞ্জীব/আব্বাস/২০২০/১৭৩৯ ঘণ্টা

তথ্যবিবরণী নম্বর : ৩৩৭৮

বৈশ্বিক উৎপাদন এবং শিল্পায়ন সম্মেলনের নীতি নির্ধারণী অধিবেশনে শিল্পমন্ত্রী

**দেশের ম্যানুফ্যাকচারিং শিল্পখাত করোনার নেতিবাচক প্রভাব কাটিয়ে ওঠতে শুরু করেছে**

ঢাকা, ২১ ভাদ্র (৫ সেপ্টেম্বর) :

শিল্পমন্ত্রী নূরুল মজিদ মাহমুদ হুমায়ূন বলেছেন, সরকার ঘোষিত প্রণোদনা প্যাকেজ বাস্তবায়নের মাধ্যমে বাংলাদেশের ম্যানুফ্যাকচারিং শিল্পখাত ধীরে ধীরে করোনার নেতিবাচক প্রভাব কাটিয়ে উঠতে শুরু করেছে। তিনি বলেন, তৈরি পোশাক শিল্প বাংলাদেশের সবচেয়ে বড় ম্যানুফ্যাকচারিং শিল্পখাত। বিশ্বব্যাপী লকডাউনের প্রথম পর্যায়ে এখাতে রপ্তানি বাধাগ্রস্ত হলেও চলতি বছরে জুলাই থেকে এটি আবার সচল হতে শুরু করেছে।

শিল্পমন্ত্রী আজ ভার্চ্যুয়াল মাধ্যমে আয়োজিত বৈশ্বিক উৎপাদন এবং শিল্পায়ন সম্মেলনের (Global Manufacturing and Industrialization Summit/GMIS 2020) অংশ হিসেবে ‘নীতিনির্ধারকদের চ্যালেঞ্জ: মন্দার মধ্য দিয়ে যাত্রা (The policymakers’ challange: Navigation Though a Recession)’ শীর্ষক উচ্চ পর্যায়ের অধিবেশনের সম্মানিত আলোচক হিসেবে অংশ নিয়ে এ কথা জানান। কোভিড-১৯ উত্তরণে উৎপাদনশীল শিল্পখাতে ভ্যালু চেইনের উন্নয়নে বিশ্ব সম্প্রদায়ের করণীয় নির্ধারণের লক্ষ্যে জাতিসংঘ শিল্প উন্নয়ন সংস্থা (ইউনিডো) এবং সংযুক্ত আরব আমিরাতের জ্বালানি ও শিল্প মন্ত্রণালয় যৌথভাবে এ সম্মেলন আয়োজন করে।

শিল্পমন্ত্রী বলেন, করোনা মহামারীর ফলে বৈশ্বিক সাপ্লাই চেইন ও উৎপাদনশীল শিল্পখাত মারাত্মকভাবে ক্ষতিগ্রস্ত হয়েছে। এমএসএমইখাতের সুরক্ষায় সরকারের সময়োপযোগী সিদ্ধান্তের ফলে বাংলাদেশ করোনার নেতিবাচক প্রভাব মোকাবিলায় শুরু থেকেই স্বাস্থ্যবিধি মেনে শিল্প উৎপাদন চালু ও নিরবচ্ছিন্ন সাপ্লাই চেইন অব্যাহত রাখার কৌশল গ্রহণ  করেছে। এর ফলে দেশীয় উৎপাদনমুখী শিল্পখাত ক্রমেই ঘুরে দাঁড়াচ্ছে। আগামী ছয় মাসের পর থেকে বাংলাদেশ করোনার ক্ষতি পুষিয়ে উঠতে সক্ষম হবে বলে ইউনিডো পরিচালিত সাম্প্রতিক সমীক্ষার সাথে তিনি একমত পোষণ করেন।

প্রখ্যাত সাংবাদিক ও সিএনএন ইন্টারন্যাশনালের বিজনেস এমার্জিং মার্কেটস্ এডিটর জন কে ডেফটারিয়স (John K. Defterios) এর সঞ্চালনায় এ অধিবেশনে মূল প্রবন্ধ উপস্থাপন করেন সৌদি আরবের শিল্প ও খনিজ সম্পদমন্ত্রী বান্দার বিন ইব্রাহীম আল-খোরায়েফ (Bandar bin Ibrahim al-Khorayef)। এতে রাশিয়ার সলকোবো ফাউন্ডেশনের চেয়ারম্যান মিঃ আরকাদি দোভোরোভিচ (Arkady Dvorkovich), ইন্দোনেশিয়ার সমুদ্র সম্পদ ও বিনিয়োগ বিষয়ক মন্ত্রী জেনারেল (অব.) লুহুত বিনসার পাণ্ডজায়ান (Gen. (Ret.) Luhut Binsar Pandjaitan) এবং রুয়ান্ডার বাণিজ্য ও শিল্পমন্ত্রী সোরায়া হাকুজিয়েরেমি (Soraya Hakuziyaremye) আলোচনায় অংশ নেন।

#

জলিল/ফারহানা/সঞ্জীব/আব্বাস/২০২০/১৭৩৪ ঘণ্টা

তথ্যবিবরণী নম্বর : ৩৩৭৭

**নারায়ণগঞ্জে মসজিদে দুর্ঘটনায় বিদ্যুৎ প্রতিমন্ত্রী ও সংস্কৃতি প্রতিমন্ত্রীর শোক**

ঢাকা, ২১ ভাদ্র (৫ সেপ্টেম্বর) :

 নারায়ণগঞ্জের তল্লা বাইতুস সালাহ জামে মসজিদে মর্মান্তিক দুর্ঘটনায় হতাহতের ঘটনায় বিদ্যুৎ প্রতিমন্ত্রী নসরুল হামিদ ও সংস্কৃতি প্রতিমন্ত্রী কে এম খালিদ গভীর শোকপ্রকাশ করেছেন।

 পৃথক পৃথক শোকবার্তায় তাঁরা দুর্ঘটনায় নিহতদের রুহের মাগফেরাত কামনা করেন ও শোকসন্তপ্ত পরিবারের প্রতি গভীর সমবেদনা জানান।

 এছাড়া, ধর্মসচিব ড. মো: নুরুল ইসলাম মসজিদে দুর্ঘটনায় নিহতদের প্রতি শোকপ্রকাশ করেন ও শোকসন্তপ্ত পরিবারের প্রতি সমবেদনা জানান।

#

আসলাম/শাহআলম/জুলফিকার/রেজ্জাকুল/শামীম/২০২০২/১৬১৫ ঘণ্টা

তথ্যবিবরণী নম্বর : ৩৩৭৬

**সেক্টর কমান্ডার আবু ওসমান চৌধুরীর মৃত্যুতে মন্ত্রী ও প্রতিমন্ত্রীগণের** **শোক**

ঢাকা, ২১ ভাদ্র (৫ সেপ্টেম্বর) :

 মুক্তিযুদ্ধের ৮ নম্বর সেক্টরের কমান্ডার লেফটেন্যান্ট কর্নেল (অব:) আবু ওসমান চৌধুরীর মৃত্যুতে মন্ত্রী ও প্রতিমন্ত্রীগণ গভীর শোক ও দুঃখ প্রকাশ করেছেন।

 আজ পৃথক পৃথক শোকবার্তায় মরহুমের স্মৃতিচারণ করে তাঁরা বলেন, বাংলাদেশের মহান মুক্তিযুদ্ধের অন্যতম বীর কমান্ডার আবু ওসমান চৌধুরীর মৃত্যু জাতির জন্য অপূরণীয় ক্ষতি। তিনি শুধু বীর মুক্তিযোদ্ধাই ছিলেন না, মুক্তিযুদ্ধের চেতনাবাস্তবায়ন এবং যুদ্ধাপরাধের বিচারের দাবিতে আজীবন কাজ করেছেন। তাঁরা আরো বলেন, বাংলাদেশের অভ্যুদয়ের ইতিহাসে আবু ওসমান চৌধুরীর নাম স্মরণীয় হয়ে থাকবে।

 তাঁরা মরহুম আবু ওসমান চৌধুরীর রুহের মাগফেরাত কামনা করেন ও শোকসন্তপ্ত পরিবারের প্রতি সমবেদনা জানান।

 মরহুম আবু ওসমান চৌধুরীর মৃত্যুতে শোকপ্রকাশ করেছেন কৃষিমন্ত্রী ড. মোঃ আব্দুর রাজ্জাক, তথ্যমন্ত্রী ড. হাছান মাহ্‌মুদ, পররাষ্ট্র মন্ত্রী ড. এ কে আব্দুল মোমেন, পরিকল্পনা মন্ত্রী এম এ মান্নান, শিল্পমন্ত্রী নূরুল মজিদ মাহমুদ হুমায়ূন, বস্ত্র ও পাট মন্ত্রী গোলাম দস্তগীর গাজী, বীরপ্রতীক, বাণিজ্যমন্ত্রী টিপু মুন্‌শি, সমাজকল্যাণ মন্ত্রী, নুরুজ্জামান আহমেদ, মৎস্য ও প্রাণিসম্পদ মন্ত্রী শ ম রেজাউল করীম, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন, ভূমিমন্ত্রী সাইফুজ্জামান চৌধুরী, বিজ্ঞান ও প্রযুক্তি মন্ত্রী স্থপতি ইয়াফেস উসমান, ডাক ও টেলিযোগাযোগ মন্ত্রী মোস্তাফা জব্বার, শিল্প প্রতিমন্ত্রী কামাল আহমেদ মজুমদার, সমাজকল্যাণ প্রতিমন্ত্রী মোঃ আশরাফ আলী খান খসরু, শ্রম ও কর্মসংস্থান প্রতিমন্ত্রী বেগম মুন্নুজান সুফিয়ান, নৌপরিবহন প্রতিমন্ত্রী খালিদ মাহমুদ চৌধুরী, তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক, জনপ্রশাসন প্রতিমন্ত্রী ফরহাদ হোসেন, পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য, তথ্য প্রতিমন্ত্রী ডা. মুরাদ হাসান, সংস্কৃতি প্রতিমন্ত্রী কে এম খালিদ, বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী, মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা।

#

কামরুল/শাহ আলম/জুলফিকার/রেজ্জাকুল/শামীম/২০২০/১৬২৫ ঘণ্টা

তথ্যবিবরণী নম্বর : ৩৩৭৫

**শকুন সংরক্ষণে কাজ করছে সরকার**

 **- পরিবেশ মন্ত্রী**

ঢাকা, ২১ ভাদ্র (৫ সেপ্টেম্বর) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, পরিবেশ সংরক্ষণে শকুনের অবদান অনস্বীকার্য। কিন্তু দিনদিন এই উপকারী পাখিটি প্রকৃতি থেকে হারিয়ে যাচ্ছে। বিলুপ্তপ্রায় এ শকুনকে বাঁচাতে গণসচেতনতা বাড়ানোর উদ্যোগ গ্রহণ করা হয়েছে। সরকার শকুন সংরক্ষণে বিভিন্ন কর্মসূচি বাস্তবায়ন করছে।

 আজ আন্তর্জাতিক শকুন সচেতনতা দিবস ২০২০ উপলক্ষে বন অধিদপ্তর আয়োজিত অনলাইন সেমিনারে সরকারি বাসভবন থেকে প্রধান অতিথির বক্তব্যে মন্ত্রী এসব কথা বলেন।

 বনমন্ত্রী বন্যপ্রাণী ও জীববৈচিত্র্যসংরক্ষণে জাতির পিতা বঙ্গবন্ধু শেখ মুজিবুর রহমান এর বিভিন্ন উদ্যোগের কথা উল্লেখ করেন। তিনি জানান, বিভিন্ন কারণে ৯৯ শতাংশ শকুন বিলুপ্ত হয়েছে। বর্তমানে দেশে ২৬০ টি শকুন আছে। তাই সরকার শকুনের সংখ্যাবৃদ্ধিতে  কাজ করছে। শকুনসংরক্ষণে সরকারের বিভিন্ন  কর্মকাণ্ডের উল্লেখ করে মন্ত্রী বলেন, ২০১০ সালে দেশব্যাপী শকুনের জন্য ক্ষতিকারক ওষুধ ডাইক্লোফেনাক নিষিদ্ধ করা হয়েছে। ২০১৩ সালে বাংলাদেশে জাতীয় শকুন সংরক্ষণ কমিটি গঠন এবং ২০১৪ সালে দেশের দু’টি অঞ্চলকে শকুনের নিরাপদ এলাকা হিসেবে ঘোষণা করা হয়েছে। ২০১৬ সালে ১০ বছর মেয়াদি বাংলাদেশ শকুন সংরক্ষণ কর্মপরিকল্পনাও প্রণয়ন করা হয়েছে, যা বাংলাদেশের শকুন রক্ষার জন্য দীর্ঘমেয়াদী কাঠামো হিসেবে কাজ করছে।

 মন্ত্রী আরো বলেন, ২০১৫ সালে শকুনের প্রজননকালীন সময়ে বাড়তি খাবারের চাহিদা মেটানোর জন্য হবিগঞ্জের রেমা-কালেঙ্গা বন্যপ্রাণী অভয়ারণ্যে ও সুন্দরবনে দু’টি ফিডিং স্টেশন স্থাপন করা হয়েছে। ২০১৬ সালে অসুস্থ ও আহত শকুনদের উদ্ধার ও পুনর্বাসন কার্যক্রম পরিচালনার জন্য দিনাজপুরের সিংড়ায় একটি শকুন উদ্ধার ও পরির্চযা কেন্দ্র স্থাপন করা হয়। উল্লেখ্য, এ পর্যন্ত ৯৩টি হিমালয়ান গ্রিফন প্রজাতির শকুন উদ্ধার, পরিচর্যার পর পুনরায় প্রকৃতিতে অবমুক্ত করা হয়েছে।

 প্রধান বন সংরক্ষক মোঃ আমীর হোসাইন চৌধুরীর সভাপতিত্বে বিশেষ অতিথি হিসেবে উপ-মন্ত্রী হাবিবুন নাহার, মন্ত্রণালয়ের সচিব জিয়াউল হাসান ও অতিরিক্ত সচিব ড. মো: বিল্লাল হোসেন, প্রকৃতি ও জীবন ফাউন্ডেশনের চেয়ারম্যান মুকিত মজুমদার বাবু, বন সংরক্ষক মিহির কুমার দো গ্লোবাল থ্রেটেন্ড স্পিসিজ অফিসার এবং রয়্যাল সোসাইটি ফর দ্য প্রটেকশন অব দ্য বার্ডস এর প্রোগ্রাম ম্যানেজার ক্রিস বাউডেন এবং পাখি গবেষক ড. এনাম উল হক বক্তব্য রাখেন।

#

দীপংকর/শাহআলম/জুলফিকার/রেজ্জাকুল/খোরশেদ/২০২০২/১৩৪৫ ঘণ্টা

তথ্যবিবরণী নম্বর : ৩৩৭৪

**চট্টগ্রামবন্দর বৈশ্বিক সূচকে ছয়ধাপ এগিয়ে এখন ৫৮ তম স্থানে উন্নীত**

 **--নৌপরিবহন প্রতিমন্ত্রী**

ঢাকা, ২১ ভাদ্র (৫ সেপ্টেম্বর) :

 নৌপরিবহণ প্রতিমন্ত্রী খালিদ মাহমুদ চৌধুরী এমপি বলেছেন, করোনামহামারীর মধ্যে বিশ্বের অধিকাংশ বন্দর যখন বন্ধ ছিল, সরকার তখন দেশের লাইফলাইনখ্যাত চট্টগ্রাম বন্দর চালু ছিল। ফলে প্রায় ১৫০ বন্দরের কর্মকর্তা-কর্মচারী করোনায় আক্রান্ত হয়েছে এবং নয়জন মারা গেছে। কিছুদিন আগে চট্টগ্রামবন্দর বৈশ্বিক সূচকে কন্টেইনার হ্যান্ডলিংয়ের ক্ষেত্রে ছয়ধাপ এগিয়ে এখন ৫৮ তম স্থানে উন্নীত হয়েছে, যা এর আগে ৬৪ তম ছিল বলেও তিনি উল্লেখ করেন।

 প্রতিমন্ত্রী আজ দিনাজপুরের বিরল উপজেলার পুলহাট মাধ্যমিক বালিকা বিদ্যালয়ের চারতলা একাডেমিক ভবনের উদ্বোধনশেষে সুধিসমাবেশে এসব কথা বলেন।

 খালিদ মাহমুদ চৌধুরী বলেন, করোনার কারণে দেশের শিক্ষাব্যবস্থা সবচেয়ে বেশি ক্ষতিগ্রস্ত হয়েছে। শিক্ষাব্যবস্থা বন্ধ থাকায়-আমাদের অর্থনীতি যতটা না ক্ষতিগ্রস্ত হবে; আমাদের ভবিষ্যৎ প্রজন্ম তারচেয়ে বেশি ক্ষতিগ্রস্ত হতে পারে। সরকার অনলাইনপদ্ধতিতে শিক্ষাব্যবস্থা চালু রাখলেও পাঁচমাস ধরে গৃহবন্দি শিক্ষার্থীদের মানসিক পরিবর্তন আসতে পারে বলে আমাদের ভাবিয়ে তুলেছে।

 তিনি বলেন, করোনার প্রতিষেধক টিকা নিয়ে বিশ্বব্যাপী কাজ চলছে। প্রধানমন্ত্রী শেখ হাসিনা বিভিন্ন আন্তর্জাতিক ফোরামে আহ্বান জানিয়েছেন, পৃথিবীর সকল মানুষ যেন প্রতিষেধক টিকা পায়।

 অনুষ্ঠানে উপস্থিত ছিলেন বিরল উপজেলা চেয়ারম্যান মোস্তাফিজুর রহমান বাবু, উপজেলা আওয়ামী লীগের সভাপতি ও পৌর মেয়র সবুজার সিদ্দিকী সাগর, সাধারণ সম্পাদক রমাকান্ত রায়।

 পরে খালিদ মাহমুদ চৌধুরী ফরাক্কাবাদ দেওয়ানজীদিঘী দাখিল মাদরাসার, ভান্ডারা ইউনিয়ন তহসিল অফিস ও বালান্দোর উচ্চ বিদ্যালয়ের চারতলা একাডেমিক ভবনের ভিত্তিপ্রস্তর স্থাপন করেন এবং বিরল প্রেসক্লাব ভবন ও বিরল উপজেলা পরিষদ কমপ্লেক্সে জাতির পিতা বঙ্গবন্ধু শেখ মুজিবুর রহমান কর্ণারের উদ্বোধন করেন।

#

জাহাঙ্গীর/শাহআলম/জুলফিকার/রেজ্জাকুল/খোরশেদ/২০২০২/১৩৪৫ ঘণ্টা

তথ্যবিবরণী নম্বর : ৩৩৭৩

**সেক্টর কমান্ডার আবু ওসমান চৌধুরীর মৃত্যুতে সংসদ উপনেতার** **শোক**

ঢাকা, ২১ ভাদ্র (৫ সেপ্টেম্বর) :

 মুক্তিযুদ্ধের ৮ নম্বর সেক্টরের কমান্ডার  লেফটেন্যান্ট কর্নেল (অব:) আবু ওসমান চৌধুরীর মৃত্যুতে সংসদ উপনেতা সৈয়দা সাজেদা চৌধুরী গভীর শোক ও দুঃখ প্রকাশ করেছেন।

 এক শোকবার্তায় সংসদ উপনেতা বলেন, মহান মুক্তিযুদ্ধে আবু ওসমান চৌধুরীর অবদান জাতি শ্রদ্ধার সাথে স্মরণ করবে।

 তিনি মরহুম আবু ওসমান চৌধুরীর রুহের মাগফেরাত কামনা করেন ও শোকসন্তপ্ত পরিবারের প্রতি সমবেদনা জানান।

#

কামাল/শাহ আলম/জুলফিকার/রেজ্জাকুল/শামীম/২০২০/১৫৩৩ ঘণ্টা

তথ্যবিবরণী নম্বর : ৩৩৭২

**মাগুরা জেলা রেজিস্ট্রারের মৃত্যুতে আইনমন্ত্রীর শোক**

ঢাকা, ২১ ভাদ্র (৫ সেপ্টেম্বর) :

 মাগুরা জেলা রেজিস্ট্রার আবুল বাশারের মৃত্যুতে গভীর শোক ও দুঃখ প্রকাশ করেছেন আইন, বিচার ও সংসদ বিষয়ক মন্ত্রী আনিসুল হক।

 শোকাবার্তায় আইনমন্ত্রী মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

 উল্লেখ্য, করোনা-ভাইরাসজনিত রোগ কোভিড-১৯ এর উপসর্গ নিয়ে মাগুরা জেলা রেজিস্ট্রার প্রথমে রাজধানীর ইউনাইটেড হাসপাতালে এবং পরে আনোয়ার খান মডার্ন হাসপাতালে ভর্তি হন। এরপর সেখানেই তিনি চিকিৎসাধীন অবস্হায় ইন্তিকাল করেন।

#

রেজাউল/শাহআলম/জুলফিকার/রেজ্জাকুল/খোরশেদ/২০২০২/১১৪৫ ঘণ্টা

তথ্যবিবরণী নম্বর : ৩৩৭১

**সেক্টর কমান্ডার আবু ওসমান চৌধুরীর মৃত্যুতে মুক্তিযুদ্ধ বিষয়ক মন্ত্রীর শোক**

ঢাকা, ২১ ভাদ্র (৫ সেপ্টেম্বর) :

 মুক্তিযুদ্ধের ৮ নম্বর  সেক্টরের কমান্ডার  লেফটেন্যান্ট কর্নেল (অব:) আবু ওসমান চৌধুরীর মৃত্যুতে গভীর শোকপ্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক।

 আজ মন্ত্রী এক শোকবার্তায় মরহুম আবু ওসমান চৌধুরীর রুহের মাগফেরাত কামনা করেন ও শোকসন্তপ্ত পরিবারের প্রতি সমবেদনা জানান।

  মুক্তিযুদ্ধ বিষয়ক মন্ত্রী বলেন, বাংলাদেশের মহান মুক্তিযুদ্ধের অন্যতম বীর কমান্ডার আবু ওসমান চৌধুরীর মৃত্যু  জাতির জন্য অপূরণীয় ক্ষতি। তিনি শুধু বীর মুক্তিযোদ্ধাই ছিলেন না,  মুক্তিযুদ্ধের চেতনাবাস্তবায়ন এবং যুদ্ধাপরাধের বিচারের দাবিতে আজীবন কাজ করেছেন। বাংলাদেশের অভ্যুদয়ের ইতিহাসে আবু ওসমান চৌধুরীর নাম স্মরণীয় হয়ে থাকবে।

#

মারুফ/শাহ আলম/জুলফিকার/রেজ্জাকুল/শামীম/২০২০/১২০০ ঘণ্টা

তথ্যবিবরণী নম্বর : ৩৩৬৯

**মুক্তিযুদ্ধের সেক্টর কমান্ডার লেফটেন্যান্ট কর্নেল (অব:) আবু ওসমান চৌধুরীর মৃত্যুতে রাষ্ট্রপতির** **শোক**

ঢাকা, ২১ ভাদ্র (৫ সেপ্টেম্বর) :

 মুক্তিযুদ্ধের সেক্টর কমান্ডার লেফটেন্যান্ট কর্নেল (অব:) আবু ওসমান চৌধুরীর মৃত্যুতে গভীর শোক প্রকাশ করেছেন রাষ্ট্রপতি মো: আবদুল হামিদ।

 শোকবার্তায় রাষ্ট্রপতি বলেন, মহান মুক্তিযুদ্ধে লেফটেন্যান্ট কর্নেল (অব:) আবু ওসমান চৌধুরীর  অবদান জাতি চিরদিন শ্রদ্ধার সাথে স্মরণ করবে।

 রাষ্ট্রপতি মরহুম আবু ওসমান চৌধুরীর রুহের মাগফেরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

#

তথ্যবিবরণী নম্বর : ৩৩৭০

**নারায়ণগঞ্জের তল্লা বাইতুস সালাহ জামে মসজিদে দুর্ঘটনায় হতাহতের ঘটনায় রাষ্ট্রপতির শোক**

ঢাকা, ২১ ভাদ্র (৫ সেপ্টেম্বর) :

 নারায়ণগঞ্জের তল্লা বাইতুস সালাহ জামে মসজিদে মর্মান্তিক দুর্ঘটনায় হতাহতের ঘটনায় গভীর শোক প্রকাশ করেছেন রাষ্ট্রপতি মোঃ আবদুল হামিদ।

 এক শোকবার্তায় রাষ্ট্রপতি দুর্ঘটনায় নিহতদের রুহের মাগফেরাত কামনা করেন ও তাদের শোকসন্তপ্ত পরিবারের প্রতি গভীর সমবেদনা জানান। রাষ্ট্রপতি আহতদের আশু আরোগ্য কামনা করেন।

#

ইমরান/শাহআলম/জুলফিকার/রেজ্জাকুল/খোরশেদ/২০২০২/১১৪৫ ঘণ্টা